Argentinië se eerste internasionale rugbywedstryd was in 1910 teen ’n besoekende Britse Eilande-span. Dié land word vandag as een van die wêreld se voorste rugbynasies beskou en het sover aan elke rugbywêreldbekertoernooi wat sedert 1987 gehou is, deelgeneem, en hul beste prestasie met die derde plek tydens die Rugbywêreldbeker in 2007 behaal. ’n Verrassende oorwinning oor die gasheer Frankryk het Argentinië na die vierde plek op die wêreldranglys geneem. Die span was onoorwonne in hul poelfase en kon vir die eerste keer tot die halfeindrondte vorder, nadat hulle Skotland met 19–13 in die kwarteindstryd geklop het. Argentinië is egter deur die latere wêreldkampioen Suid-Afrika met 37–13 in die halfeindstryd verslaan, maar Argentinië kon hul verrassing van die poelfase herhaal deur Frankryk ’n tweede keer te klop en het die derde plek behaal. Ná afloop van die toernooi het die span met die derde plek hul beste posisie op die wêreldranglys behaal.
Vyf jaar het verloop voordat nog ’n internasionale span Argentinië kom besoek het, naamlik Suid-Afrika se Junior Bokke in 1932 wat ’n tweewedstrydreeks gespeel het. Argentinië is in albei toetse verslaan.
In die laat 1940’s het ’n saamgestelde Oxford & Cambridge-span Argentinië besoek. Die Argentynse span is in albei wedstryde deur die Engelse span verslaan. In 1949 het die belangrikste rugbynasie tot op daardie stadium die land besoek, Frankryk. Hoewel Argentinië weer in albei toetse verslaan is, was die tellings in albei gevalle baie naby aan mekaar.
In 1952 het Argentinië ’n reeks teen ’n nietoets Ierse XV in Buenos Aires gespeel. Argentinië is in die eerste wedstryd met ses punte verslaan maar hulle het in die tweede wedstryd daarin geslaag om ’n 3–3-gelykopuitslag te bewerkstellig. Dit was die eerste keer dat Argentinië ’n nederlaag teen ’n beduidende Europese span verhoed het en hulle het dit soos ’n oorwinning gevier.
Ná die Ierse toer kon die UAR dit nie bekostig om die volgende jaar as gasheer vir ’n besoekende Oxford & Cambridge-span op te tree nie. In 1954 het Frankryk die land weer besoek. Soos in 1949 was Frankryk te sterk vir die Argentyne en hulle is met 22–8 en 30–3 deur die Hane verslaan.
In 1959 het die Opkomende Springbokke Buenos Aires besoek vir ’n reeks waarin hulle albei wedstryde teen die nasionale span gewen het: 14–6 en 20–6.
In 1960 het Frankryk vir ’n driewedstrydreeks teen Argentinië Buenos Aires besoek. Die gashere kon nog steeds nie daarin slaag om hulle eerste oorwinning oor die Franse te behaal nie en Frankryk het al drie wedstryde gewen: 37–3, 12-3 en 29–6.
Die eerste besoek wat die Argentynse nasionale span aan die anderkant van die Atlantiese Oseaan onderneem het was in 1965 na Rhodesië en Suid-Afrika. Die span het daar die bynaam "Poemas" verkry toe ’n plaaslike joernalis, die Rhodesiese Wackley Farmer, die jaguarembleem op die span se trui vir ’n poema misgis het in ’n artikel ná ’n nederlaag teen ’n span van Salisbury (nou Harare). Ná nederlae teen Salisbury en Noord-Transvaal het die span sy eerste oorwinning teen Wes-Transvaal behaal en ook daarin geslaag om Suidwes-Afrika Distrikte en die Suidelike Universiteite te klop. Die belangrikste resultaat was egter die span se eerste oorwinning (11–6) oor die Opkomende Springbokke. Die span is deur ’n reuseskare in Buenos Aires tuis verwelkom ná ’n toer waarin hulle in die twee maande in Suider-Afrika altesaam elf oorwinnings behaal het, in een gelykop gespeel het en vier keer verslaan is.
Daarna is ’n wedstryd teen die Franse kampioen Section Paloise gereël. Die wedstryd word egter onthou vir die oproer en wangedrag van beide spanne eerder as die Argentynse oorwinning. Hierna het Oxford & Cambridge opgedaag, ’n span wat die Poemas tot op daardie stadium nog nie verslaan het nie. Die eerste wedstryd het gelykop geëindig met ’n 19–19-telling en die tweede is deur die studente met 9–3 gewen. 1965 het geëindig met ’n 23–11-oorwinning oor Chili.
In 1968 het Wallis in Buenos Aires aangekom en vir die eerste keer het die Poemas ’n reeksoorwinning oor ’n ander rugbynasie behaal deur die eerste wedstryd met 9–5 te wen en in die tweede wedstryd met 9–9 gelykop te speel.
Gedurende die 1970’s het Argentinië sy opkoms tot een van die Vlak 1-nasies met hulp van die eerste speler van ’n wêreldgehalte, die losskakel Hugo Porta, voortgesit.
Gedurende Junie en Julie 1971 het Argentinië vir ’n reeks van 14 wedstryde ’n tweede toer na Suid-Afrika onderneem, maar hulle het nie teen die Springbokke te staan gekom nie, aangesien die Suid-Afrikaanse span destyds in Australië was. Pleks daarvan het die Poemas teen die Gaselle, die Suid-Afrikaanse o/23-span, te staan gekom. Oorspronklik was ook ’n wedstryd in Rhodesië beplan, maar dié is op druk van die Argentynse regering afgelas. Argentinië het nege spele gewen en is in vier wedstryde verslaan.
In Oktober 1975 het die Poemas vir ’n tweede toer na Europa opgeruk en sewe wedstryde in Frankryk gespeel. Argentinië het drie wedstryde gewen, maar is in vier verslaan, waarvan twee teen Frankryk (6–29 en 21–36). ’n Jaar later het die Poemas Wallis en Engeland vir ses wedstryde besoek. Gedurende dié toer was die Poemas op die punt om Wallis, destyds die voorste span in die Noordelike Halfronde, in ’n historiese wedstryd op Cardiff Arms Park te verslaan. Net Phil Bennett se strafskop ná ’n vuilspel deur Gabriel Travaglini in die doodsnikke laat Wallis die wedstryd met 20–19 beklink. Argentinië het altesaam ses wedstryde gespeel, waarvan hulle drie gewen het, maar ook in drie verslaan is. Die Poemas het onder andere teen klubspanne soos Cardiff Aberavon te staan gekom.
In die vroeë 1980’s is die Suid-Amerikaanse Jaguars gevorm. Die span is oorheers deur Argentynse spelers wat agt wedstryde teen die Springbokke gespeel het insluitend ’n oorwinning in Bloemfontein in 1982.
Vanaf die laat sewentigs tot die vroeë negentigs het Argentinië nooit twee wedstryde van ’n reeks wat in Buenos Aires gehou is verloor nie in ’n tydperk wat wedstryde teen Frankryk, Engeland, Australië en ’n 21–21-gelykopuitslag teen die All Blacks ingesluit het. Die gelykopuitslag teen die All Blacks word as waarskynlik die belangrikste resultaat ooit deur die Poemas beskou en is behaal deur Hugo Porta se briljante spel wat alle Argentynse punte aangeteken het.
Teen die eerste Rugbywêreldbeker in 1987 in Australië en Nieu-Seeland gehou is was Argentinië vol selfvertroue dat hulle ten minste die kwarteindstryd sou kon bereik. ’n Onverwagte nederlaag teen Wes-Samoa het die span egter daarvan verhoed om na die uitklopstadium deur te dring.
In 1999 het ’n span met meer ondervinding en ’n effens onderskatte Argentinië daarin geslaag om tot die kwarteindrondte van die Rugbywêreldbeker 1999 deur te dring ná ’n briljante 28–24-oorwinning oor Ierland. Die span is deur Frankryk met ’n 28–47-nederlaag uitgeskakel.
Argentinië kon nie na die Rugbywêreldbeker 2003-kwarteindstryd deurdring nie weens ’n 15–16-nederlaag teen Ierland in ’n naelbytwedstryd. Tydens die toernooi moes Argentinië vier wedstryde in twee weke speel terwyl Ierland dieselfde aantal wedstryde oor vier weke gespeel het. Daar is in sommige kringe gemeen dat Ierland as ’n belangrike rugbynasie nie ’n soortgelyke skedule sou aanvaar nie en dat dit ’n rol gespeel het in die uitslag.
Sedertdien het die span goed gespeel met oorwinnings oor Wallis in Junie 2004 in Argentinië. Die Poemas het in November 2004 die heersende Sesnasieskampioen Frankryk met 24–14 verslaan in Marseille, waar Frankryk nooit te vore geklop is nie. Later op dieselfde toer is hulle deur Ierland met 21–19 verslaan ná ’n skepskop deur Ierland in die doodsnikke van die wedstryd. Ná hul terugkeer in Argentinië is die Poemas egter met 39–7 verslaan deur die besoekende Springbokke, ’n span teen wie hulle nog nooit kon wen nie.
In een van Argentinië se beste vertonings die afgelope jare het die Poemas op 23 Mei 2005 in Cardiff teen die Britse en Ierse Leeus gespeel, voordat dié span na Nieu-Seeland vertrek het. Die Poemas was gedwonge om ’n span te kies wat bestaan het uit tweede en derde keuse spelers (die stut Mauricio Reggiardo, wat later speler van die wedstryd was, moes weer vir die Poemas uitdraf nadat hy reeds uit rugby getree het) aangesien 25 spelers weens klubverpligtinge nie beskikbaar was nie. ’n Goeie spel deur die Poemas en lustelose spel deur die Leeus het amper ’n historiese oorwinning aan die Suid-Amerikaners besorg. Slegs ’n strafskop deur Jonny Wilkinson in beseringstyd het aan die Leeus ’n 25–25-gelykopuitslag besorg.
Toe die Springbokke in November dieselfde jaar na Argentinië teruggekeer het, het hulle te staan gekom teen ’n baie sterker Poemaspan met meeste van die land se Europees-gebaseerde spelers teenwoordig. Die Poemas het teen halftyd met 20–16 voorgeloop op die Vélez Sársfieldstadion. Hoewel hulle in die tweede helfte teruggesak het, is hulle nie verneder nie, met ’n uiteindelike telling van 34–23 ten gunste van Suid-Afrika. Die volgende week het die Poemas na Murrayfield gereis om teen Skotland te speel waar hulle ná ’n taai wedstryd met 23–19 geseëvier het. Dit was die Poemas se vyfde agtereenvolgende oorwinning oor Skotland sedert 1990. Die Poemas het die week daarna nog ’n Sesnasies-slagoffer geëis toe hulle Italië met 39–22 in Genua geklop het.
Argentinië se Corleto op pad om ’n drie te druk in die openingswedstryd waar die Argentynse span verras het met ’n oorwinning oor Frankryk
Die Poemas is deur die Belgiese Rugbyfederasie genooi om hulle plaaslike wedstryde daar te speel ingeval hulle vir ’n jaarlikse plaaslike kompetisie aanvaar sou word. Kort daarna het hulle ook uitnodigings van Spanje, Switserland, Frankryk en Portugal ontvang.
In tussentyd het die Londense Sunday Times in Februarie 2007 berig dat die IRR in onderhandelinge gewikkel was met SANZAR (die liggaam wat die Drienasiesreeks organiseer het) om die Poemas so vroeg as 2008 tot die Suidelike Halfrond se toernooi toe te laat. Weens logistieke oorwegings, spesifiek weens die lang afstand tussen Argentinië en Europa asook die groot aantal rugbywedstryde in die Noordelike Halfrond, was die Sesnasies nie geneë om Argentinië op te neem nie. Die IRR was oënskynlik oortuig dat die Drienasies die regte plek vir ’n Suidelike Halfrondspan was en is ook in die mening deur Suid-Afrika ondersteun. Australië sou glo ook nie gekant wees teen die aanpassing nie. Die grootste struikelblok was egter die UAR self met ’n aantal lede het wat erg geheg was aan amateurisme.
Die Poemas het hulle finale voorbereiding vir die Rugbywêreldbeker 2007 afgeskop met ’n reeks van twee toetse teen ’n besoekende Ierse span, wat saam met hulle en Frankryk in Poel D sou speel. In die eerste toets op 26 Mei 2007 in Santa Fe het hulle ’n 22–20-oorwinning beklink met ’n skepskop deur Felipe Contepomi in die laaste minuut van die wedstryd. Beide spanne het baie eksperimentele rugby gespeel met Ierse sterre soos Brian O'Driscoll, Ronan O'Gara, Paul O'Connell en Gordon D'Arcy wat uit die toerspan gelaat is en die Poemas by wie baie sterre ontbreek het wat dié naweek in die finale rondte van die Top 14-seisoen in Frankryk moes speel. Die tweede toets teen Ierland op 2 Junie het in ’n 16–0-oorwinning vir die Poemas op Vélez Sársfield geëindig. Op 9 Junie het die Poemas hulle middel-van-die-jaartoetse afgeskop met ’n 24–6 oorwinning oor Italië in Mendoza. Hulle het op 4 Augustus hul opwarmingstoetse afgesluit met ’n 70–14 oorwinning oor die buurland Chili op Club Atlético San Isidro in Buenos Aires en op 18 Augustus ’n 27–20 nederlaag teen Wallis in die Millennium-stadion.
Tydens die Wêreldbeker was die Poemas in die sogenaamde "doodspoel" met twee ander sterk spanne wat in die boonste ses op die IRR se Wêreldranglys was: Ierland en die gasheerland Frankryk. Verder was hulle eerste wedstryd die openingswedstryd teen die gasheer by die Stade de France, die derde keer na mekaar dat hulle in ’n Wêreldbeker-openingswedstryd verskyn het. Teen alle verwagtinge in het hulle daarin geslaag om die wedstrydgunstelinge met 17–12 te klop. Die Poemas klop vervolgens Georgië met 33–3 op Stade de Gerland, Lyon. Argentinië het ook Namibië met 63–3 in Marseille geklop, die hoogste oorwinning tot dusver tydens ’n rugbywêreldbekertoernooi. Hulle kon ook Ierland met 30–15 klop en sodoende die poel as wenner afsluit.
In die kwarteindrondte kon Argentinië Skotland met 19–13 op Stade de France klop. Die Poemas se loop na die Webb Ellis-beker is deur ’n duidelike 37–13-nederlaag op Stade de France deur die latere kampioen Springbokke beëindig. Hulle kon egter die derde plek behaal deur Frankryk met 34–10 te klop, en hul verrassende sukses van die openingswedstryd herhal. Hul derde plek was Argentinië se beste prestasie tydens ’n rugbywêreldbekertoernooi tot dusver. Dit was die eerste keer wat ’n span van buite die Sesnasies en Drienasies die halfeindrondte van ’n Rugbywêreldbekertoernooi kon bereik, dit het vir hulle ’n hupstoot gegee om vir een van dié twee toernooie genooi te word.
In November 2007, in die nasleep van Argentinië se prestasie tydens die Rugbywêreldbeker 2007, is die toekomstige status van die Poemas tydens ’n IRR-vergadering oor die toekomstige wêreldwye groei van die sport bespreek. Die besluite rakende Argentinië tydens die vergadering was soos volg:
Die Poemas se voorbereidings vir die Rugbywêreldbeker 2011 het met ’n 1–1-gelykop in die reeks teen die Franse Barbarians, ’n 78–15-oorwinning oor ’n Suid-Amerikaanse XV-uitnodigingspan en ’n 21–15-oorwinning oor die Aviva Premiership-span Worcester Warriors afgeskop. In hul enigste internasionale toets in Cardiff is die Poemas deur Wallis met 28–13 geklop.
Die Rugbywêreldbeker 2011 het vir die Poemas met ’n 13–9-nederlaag teen Engeland begin, alhoewel Argentinië vir sowat 60 minute die voortou gehad het. In die volgende wedstryd het hulle 43–8 met Roemenië afgereken. Die volgende wedstryd teen Skotland sou oor die verdere vordering van albei spanne beslis. ’n Laat drie deur die plaasvervanger-heelagter Lucas González Amorosino en die verdoeling het die Poemas die wedstryd met 13–12 laat wen. Argentinië kon sy laaste wedstryd teen Georgië met 25–9 wen en hulle het sodoende as naaswenner van die poel geëindig.
Alhoewel hul vertoning tydens die 2011-toernooi nie so glorieryk soos tydens die vorige 2007-toernooi was nie, is Argentinië se prestasie egter as suksesvol beskou, nadat hulle uit ’n sterk poel met spanne soos Engeland en Skotland tot die kwarteindrondte kon vorder, en vervolgens ’n dapper vertoning teen die gunsteling Nieu-Seeland gelewer het. Dit was die eerste keer wat Argentinië vir twee agtereenvolgende kwarteindondte kon kwalifiseer.
In 2013 het Argentinië sy tweede toernooi met ’n 73–13-rekordnederlaag teen Suid-Afrika afgeskop, dit was Suid-Afrika se hoogste oorwinning oor Argentinië nog. In die tuiswedstryd in rondte 2 het Argentinië sy vermoë as ’n gedugte span gewys, maar is net-net met 17–22 deur Suid-Afrika verslaan. In rondte 3 het hulle teen Nieu-Seeland te staan gekom en is deur die All Blacks met 28–13 geklop. In rondte 4 is die Poemas deur Australië in Perth met 14–13 verslaan. In die volgende tuiswedstryd is Argentinië deur Australië met 54–17 verslaan, ’n rekordnederlaag teen die Wallabies tuis. Dit was die tweede agtereenvolgende jaar waarin Argentinië laaste in die tabel geëindig het, nadat hulle dié keer in al die wedstryde van die toernooi verslaan is.
Argentinië hou by sy groeiende mededingendheid tydens rugbywêreldbekertoernooie met ’n sterk vertoning tydens die Rugbywêreldbeker 2015, nadat hulle die halfeindroindte vir die tweede keer kon maak. Argentinië het sy toernooi met ’n nou wedstryd teen die gunsteling Nieu-Seeland afgeskop en die eerste helfte met 13–12 afgesluit, maar is ná twee afgestane drieë met 26–16 verslaan. Die Poemas het met hul oortuigende vertoning voortgegaan en ná oorwinnings oor Georgië, Tonga en Namibië tot die kwarteindrondte gevorder. ’n Kenmerk van Argentynse rugby tydens die Rugbywêreldbeker 2015 was hul vryvloeiende, vermaaklike en aanvallende stil, waardeur hulle 22 drieë in die poelfase kon druk.
In die eerste tien minute van die halfeindstryd het die Wallabies twee drieë afgedwing en ná 30 minute ’n 19–6-voorsprong behaal. Argentinië het hul gebied en die bal in die tweede helfte oorheers, waardeur hulle strafdoele aan die skrums kon afdwing en sodoende Australië se voorsprong laat krimp. Die wedstryd was op ’n fyn balans en Australië was ná 70 minute op 22–15, maar die Australiese vleuel Drew Mitchell klop vier Argentynse verdedigers en gee die bal vir Adam Ashley-Cooper wat die wendrie druk. Vervolgens wen Australië die vinnige en vermaaklike kragmeting met 29–15. In die bronseindstryd word Argentinië deur die Springbokke geklop en eindig sodoende op die vierde plek.
Die span wat teen die Britse Leeus gespeel het, het vir die eerste keer op 31 Julie 1927 in die hemelblou en wit trui uitgedraf
Nadat ons uit die vliegtuig geklim en geloop het, het ’n joernalis (wat Carl Köhler was) my oor die yaguareté ondervra. Omdat ek nie vlot Engels kon praat nie, het ek vir hom gesê die dier is ’n "poema".
In September 1941 het Abelardo Gutiérrez (wie 14 jaar gelede die hemelblou en wit trui vir die span voorgestel het) ’n wapen met ’n leeu as kenteken voorgestel. Die kleur van die kenteken was blou (soos by die Buenos Aires Krieketklub, waar die eerste rugbywedstryd in Argentinië gespeel is). Die leeu is later deur ’n aan Argentinië inheemse dier vervang en die jaguar is volgens hulle vir sy "behendigheid en moed" gekies. Interessant genoeg is die rugbyspan wat Argentinië sedert 2016 in Superrugby verteenwoordig, die Jaguares, na die inheemse jaguar genoem.
Die Poemas-bynaam het ontstaan deur ’n fout van Carl Köhler, ’n joernalis van die destydse Die Transvaler in Suid-Afrika, wat die Argentynse span tydens hul eerste oorsese toer na Suider-Afrika in 1965 dopgehou het. Hy het probeer om ’n ewe pakkende bynaam, soortgelyk aan die All Blacks, Springbokke en Wallabies, te kry. Hy het vir Isak van Heerden, die destydse afrigter van die Natalse rugbyspan, wat deur die SARR opdrag gegee is om die toer te begelei, vir voorstelle gevra. Hulle het ’n prent van ’n soort leeu met kolle op die UAR-kenteken gesien. Köhler was bewus daarvan dat jaguars en poemas inheems is aan die Amerikas, en omdat hy onder druk was om sy artikel in te dien, het hy ’n raaiskoot gemaak en hulle die Poemas genoem, pleks van die eintlike jaguar. Die foutiewe bynaam het vasgebrand en is later deur die Argentyne self goedgekeur (hoewel die UAR-kenteken nog steeds ’n jaguar vertoon).
Nes Italië is Argentinië die enigste van die tien Vlak 1-rugbyspanne wat tot dusver nog nie ’n wedstryd tydens ’n rugbywêreldbekertoernooi gehuisves het nie, alhoewel hulle vir die Rugbywêreldbeker 2027 aansoek gedoen, maar dié bod ter ondersteuning van die Australiese s’n laat vaar het.
Argentinië het teen 28 Junie 2020 227 van hulle 447 toetswedstryde gewen, ’n wenrekord van 50,78%. Toe die IRR se Wêreldranglys in Oktober 2003 ingevoer is, was Argentinië sewende op die lys. Hulle het in Junie 2004 na die agtste plek teruggesak voor hulle in November weer na sewende plek gestyg het. Hulle het in Februarie 2005 weer teruggesak na agtste plek voor hulle hul laagste posisie, negende, bereik het in Februarie 2006. Sedertdien het die span tot agtste plek in Julie 2006 geklim en tot sesde plek in November 2006. Hulle het die plek sedertdien behou met die uitsondering van ’n enkele week waar hulle tot sewende plek gedaal het en ’n week waarin hulle die vyfde plek bereik het.